Diari Oficial de la Generalitat Valenciana


Sumari del DOGV 3438, del 19-02-1999 (1999/1119)

RESOLUCIÓ de 4 de febrer de 1999, del Servei Territorial d’Indústria i Energia de València, per la qual s’autoritza el projecte i l’addenda I de les instal·lacions de la xarxa de Paterna, l’Eliana, la Pobla de Vallbona, Llíria, Benaguasil, Vilamarxant, Riba-roja de Túria (eixides VS-5 i VS-6) i les seues instal·lacions auxiliars.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3438

Data del DOGV
:   19-02-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/1119


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 4 de febrer de 1999, del Servei Territorial d'Indústria i Energia de València, per la qual s'autoritza el projecte i l'addenda I de les instal·lacions de la xarxa de Paterna, l'Eliana, la Pobla de Vallbona, Llíria, Benaguasil, Vilamarxant, Riba-roja de Túria (eixides VS-5 i VS-6) i les seues instal·lacions auxiliars. [1999/L1119]
  
Amb data 24 d'abril de 1998, Enagás, SA va sol·licitar l'autorització del projecte de la xarxa de Paterna, l'Eliana, la Pobla de Vallbona, Llíria, Benaguasil, Vilamarxant, Riba-roja de Túria (eixides VS-5 i VS-6) i les seues instal·lacions auxiliars, a l'empara d'allò que s'ha disposat en el Reglament General del Subministrament Públic de Gasos Combustibles (Decret 2.913/1973, de 26 d'octubre) i als efectes previstos en la Llei 10/1987, de 15 de maig, de Disposicions Bàsiques en Matèria de Combustibles Gasosos, que incloïa la relació concreta i individualitzada dels propietaris i titulars de béns i drets afectats, es va sotmetre al tràmit d'informació pública en el qual van comparéixer els següents titulars de béns als quals Enagás, SA ha contestat les seues al·legacions:
  
a) La Comunidad de Regantes de la Acequia Mayor de Benaguasil exposava que hi ha una séquia afectada que subministra les aigües per al regatge de les hortes de la zona i es fa necessari prendre les mesures adequades a fi que no es talle el pas d'aigua durant l'execució de les obres.
  
Enagás, SA ha deixat constància que, durant l'execució de les obres, es mantindrà en tot moment el pas d'aigua per la séquia major, adoptant-se totes les mesures tècniques necessàries per a no interrompre el servici de regatge a les hortes. No obstant això, si amb motiu de les obres es produïra qualsevol desperfecte en la séquia i/o en qualsevol instal·lació que en depenga, serà reparat al seu estat original sense cap cost per a eixa comunitat de regants.
  
b) La senyora M. Amparo i la senyora M. Josefa Fabado Alonso, propietàries de la finca referenciada com V-PN-1516, al·legaven que la conducció projectada travessa tota la finca pel mig i deixa un estret corredor longitudinal entre la servitud que imposa el gasoducte ja existent i el que ara es planteja. Per això, consideren que l'explotació de la finca els resulta totalment antieconòmica i en sol·liciten l'expropiació total, sempre que no es reconsidere el traçat i s'accepte ubicar la canonada en l'espai que hi ha entre l'autopista i el gasoducte existent.
  
Enagás, SA ha manifestat que no pot acceptar la variant proposada ja que és la Demarcació de Carreteres de l'Estat la que imposa que la instal·lació s'ubique a més de 50 metres de l'autopista atés que té previst ampliar les infraestructures actuals en esta zona, la qual cosa no permet acostar la nova conducció a la ja existent.
  
c) El senyor Antonio Codoñer Maiques, en qualitat d'administrador únic de la mercantil Carnes Estellés, SA, propietària de la finca referenciada com V-PN-1523/22 i PO sol·licitava que la canalització projectada en la seua finca es prolongue més enllà de la porta d'entrada i bàscula de la mercantil, a fi que es modifique la ubicació de l'arqueta de connexió, per a la qual cosa aporta els plans de situació.
  
Enagás, SA ha manifestat que no té inconvenient de modificar el punt de lliurament de gas al lloc sol·licitat o al que, de comú acord, establisquen ambdues societats.
  
d) El senyor Miguel Ángel Asensio Castellano, propietari de la finca referenciada com V-LI-34, manifestava que la xarxa de gas projectada ocasionaria menys perjudicis si l'encreuament del camí limítrof existent es fera a partir del final de la plantació de tarongers, amb la qual cosa no s'afectaria cap taronger en plena producció, ni es destruiria part del mur de contenció de la finca. Amb esta finalitat, adjuntava un croquis en el qual s'especifica la forma en què, al seu parer, hauria de realitzar-se el traçat.
  
Enagás, SA ha manifestat que la variant proposada no és tècnicament idònia ja que el traçat, de la manera que està projectat, està condicionat per la diverses edificacions existents als marges del camí al qual es referix l'al·legant. D'altra banda, amb la modificació plantejada s'afectarien altres finques actualment no afectades, els titulars de les quals podrien al·legar en el mateix sentit.
  
e) La senyora María Cristina Bondía Benlloch, propietària de la finca referenciada com V-PV-23, assenyalava que el traçat projectat va, en la seua parcel·la, paral·lel a la séquia de regatge, cosa que provocarà greus problemes per a poder donar regatge a tots els tarongers de la parcel·la. Sol·licitava que se li especifique quines són les solucions tècniques per al tema del regatge, sempre que no es varie la conducció perquè vaja pel camí adjacent de propietat municipal, tal com assenyala en el pla que adjunta. També demanava el canvi d'ubicació de la fita de senyalització V-145.
  
Enagás, SA ha manifestat que el traçat de la xarxa, on ha sigut tècnicament possible, va paral·lel a camins i/o vies públiques al costat dels quals és freqüent que hi haja una séquia. En estos casos, Enagás, SA habilitarà tots els mitjans tècnics necessaris perquè es mantinga el regatge normal de les parcel·les afectades, i així està previst, amb caràcter general, en el projecte constructiu. No obstant això, qualsevol desperfecte que poguera produir-se en la séquia i/o en qualsevol instal·lació que en depenga, es deixarà com estava originàriament sense cap cost per al propietari.
  
Pel que fa a la fita de senyalització, és norma habitual ubicar-la en els límits de les finques, a fi d'ocasionar els menors perjudicis als seus titulars.
  
f) La Unió de Llauradors i Ramaders Coag, com a organització professional agrària defensora dels interessos de propietaris i agricultors, formulava la seua oposició total al projecte ja que, sobretot, no entenia com per a beneficiar una empresa privada es perjudica més de 900 particulars mitjançant l'expropiació forçosa. També sol·licitava que es prenguen mesures respecte a l'amplària de la servitud de pas, al lliure accés del personal en cas de reparacions o revisions, a la instal·lació de les fites de senyalització, a la reposició dels terrenys, camins, séquies, barranc i desaigües.
  
Enagás, SA ha manifestat que és la Llei 10/1987, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, la que declara servici públic les activitats de distribució i subministrament de gas natural, i d'utilitat pública les activitats indicades en la llei i relatives al gas canalitzat. La Llei 34/1998, de 7 d'octubre de 1998, d'Hidrocarburs, manté per a estes instal·lacions la declaració d'utilitat pública.
  
- En allò que respecta al lliure accés del personal i els equips necessaris per a poder mantindre, reparar o renovar les instal·lacions, s'ajustarà a la franja de servitud permanent de pas que s'establisca.
  
- Pel que fa a la instal·lació de les fites de senyalització, s'ubicaran, sempre que siga possible, en zones on s'afecte el menys possible les faenes de manteniment agrícola. El principal objectiu d'estes fites és localitzar de manera ràpida i segura el pla del gasoducte.
  
- D'altra banda, i pel que fa a la reposició de terrenys, murs de contenció, tancaments, barrancs, desaigües, camins i séquies, és norma habitual en est tipus de construcció que, una vegada finalitzades les obres, tots els elements afectats es deixen com estaven abans d'iniciar les obres.
  
- En allò que es referix al regatge de les parcel·les afectades, Enagás, SA habilitarà tots els mitjans tècnics i humans necessaris per a aconseguir que durant la fase de construcció no s'interrompa, de cap manera, el regatge per a subsistència i el correcte desenrotllament vegetatiu dels cultius existents.
  
g) El senyor José Zamora García, propietari de la finca V-VI-58, sol·licitava que es varie el traçat de la xarxa, al pas per la seua finca, de forma que no perjudique la productivitat dels tarongers existents a la parcel·la. Per a això adjunta un pla on assenyala la seua proposta.
  
Enagás, SA ha manifestat que no té inconvenient de portar-la a cap sempre que esta vaja totalment per la parcel·la de l'al·legant, i no afecte tercers no sotmesos en l'expedient. D'altra banda, i ja que la variant proposada va molt pròxima a una línia elèctrica i a un pal de la dita línia, la modificació s'executarà de forma que, a més de complir el Reglament del Sector Elèctric en vigor, se separe del pal i de la vertical de la catenària una distància de seguretat de 10 metres.
  
h) La senyora Marta Lucía Benlloch García, en qualitat de tinent d'alcalde d'Urbanisme de l'Ajuntament de Paterna, exposava que el traçat proposat no és adequat amb el planejament municipal de Paterna ja que no s'ajusta als diversos existents o projectats i travessa el polígon industrial municipal i el polígon industrial Font del Gerro de forma contradictòria amb el Pla General.
  
Enagás, SA ha manifestat que, havent-se mantingut reunions amb tècnics municipals s'ha consensuat el traçat idoni que discorrerà entre el vial que comunicarà les dos zones industrials mencionades i l'autopista A-7.
  
Així mateix va presentar al·legacions el senyor Manuel Ferreiro Piñeiro, presentant-se en l'expedient com a titular del terreny amb identificació cadastral polígon 19 parcel·la 59 de la partida Camarena a Paterna, en comptes del senyor Jacinto Ramada Pérez i un altre més que apareixen en el tràmit d'informació pública.
  
Amb motiu de l'al·legació formulada per l'Ajuntament de Benaguasil i per l'afecció que es produïx en la carretera que depén de la COPUT, variant de Vilamarxant ?Benaguasil, Enagás, SA va realitzar diferents modificacions en el traçat inicialment projectat, per la qual cosa a l'empara d'allò que s'ha disposat en la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, i en l'article 9 (b) del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre, va sol·licitar autorització del projecte d'instal·lacions addenda a la Xarxa de Paterna, l'Eliana, la Pobla de Vallbona, Llíria, Benaguasil, Vilamarxant, Riba-roja de Túria (eixides VS-5 i VS-6) i les seues instal·lacions auxiliars, que incloïa la relació concreta i individualitzada dels propietaris i titulars de béns i drets afectats, i que se sotmeté a informació pública en la qual no es van presentar al·legacions.
  
Atés que s'han respectat en la major mesura possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les conduccions, i sense perjudici de les corresponents indemnitzacions, determinades per mutu acord o en el corresponent expedient de preu just que es tramite per a la imposició de la servitud.
  
Atés que amb data 19 de gener de 1999, la Direcció General per al Desenrotllament Sostenible de la Conselleria de Medi Ambient ha dictat resolució en la qual estima acceptable, als sols efectes ambientals, el projecte de Xarxa de Paterna, l'Eliana, la Pobla de Vallbona, Llíria, Benaguasil, Vilamarxant, Riba-roja de Túria (eixides VS-5 i VS-6).
  
Este Servei Territorial de conformitat amb allò que s'ha disposat en la Llei 34/1998, del Sector d'Hidrocarburs, de 7 d'octubre, el Decret 2.913/1973, de 26 d'octubre (mencionat), el Decret 1.775/1967, de 22 de juliol, l'Ordre del Ministeri d'Indústria de 18 de novembre de 1974, per la qual s'aprova el Reglament de Xarxes i Connexions de Combustibles Gasosos, modificat per les ordres del Ministeri d'Indústria i Energia de 26 d'octubre de 1983, de 6 de juny de 1984 i 9 de març de 1994, la Llei de Règim Jurídic de les Administracions Públiques i del Procediment Administratiu Comú i la resta de de disposicions concordants, resol autoritzar les instal·lacions sol·licitades per Enagás, SA d'acord amb el projecte i l'addenda I de les instal·lacions de la xarxa de Paterna, l'Eliana, la Pobla de Vallbona, Llíria, Benaguasil, Vilamarxant, Riba-roja de Túria (eixides VS-5 i VS-6) i les seues instal·lacions auxiliars, d'acord amb les condicions següents:
  
Primera
  
En tot moment haurà de complir-se tot el que s'establix en el Reglament General del Servici Públic de Gasos Combustibles de 26 d'octubre de 1973, i en les normes o reglaments que el complementen, i també en el Reglament de Xarxes i Connexions de Combustibles Gasosos, aprovat per mitjà de l'Ordre Ministerial de 18 de novembre de 1974, modificat per les ordres del Ministeri d'Indústria i Energia de 26 d'octubre de 1983 i 6 juliol de 1984, i les condicions imposades per la mencionada Declaració d'Impacte Ambiental de 19 de gener de 1999, de la Dirección General para el Desarrollo Sostenible de la Conselleria de Medi Ambient.
  
Segona
  
El termini per a l'execució de les obres i instal·lacions serà de dotze mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada, amb canonada d'acer al carboni tipus API5L Gr. B, de 4?, 6?, 8- i 10- de diàmetre; pressió de disseny de 16 bar, que va pels termes municipals indicats.
  
Quarta
  
Els encreuaments especials i altres afeccions de béns i de domini públic es realitzaran de conformitat amb les condicions imposades pels organismes competents afectats.
  
Cinquena
  
Per a introduir modificacions en les instal·lacions que afecten les dades bàsiques del projecte, caldrà obtindre l'autorització d'est servei territorial.
  
Sisena
  
Per a la seguretat de les instal·lacions a què es referix la present autorització es procedirà a l'expropiació forçosa en ple domini dels terrenys sobre els quals s'han de construir els elements d'instal·lació fixa en superfície, establint-se les següents condicions en relació amb els elements que es mencionen:
  
1. Per a les canalitzacions:
  
A) Imposició de servitud permanent de pas en una franja de terreny de dos (2) metres d'ample, al llarg del gasoducte, un a cada costat de l'eix, per on anirà enterrada la canonada o canonades que es necessiten per a la conducció del gas i que s'ajustarà a les següents limitacions.
  
- Prohibició d'efectuar treballs de llaurada o semblants a una profunditat superior a cinquanta (50) centímetres, i també de plantar arbres o arbusts a una distància inferior a dos (2) metres, comptats des de l'eix de la canonada.
  
- Prohibició de realitzar qualsevol tipus d'obra o efectuar cap acte que poguera danyar o alterar el bon funcionament de les instal·lacions, a una distància inferior a cinc (5) metres de l'eix del traçat, a un costat i a l'altre. Esta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
- Lliure accés del personal i els equips necessaris per a poder mantindre, reparar o renovar les instal·lacions, amb pagament, si és procedent, dels danys que s'hi ocasionen.
  
- Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials o subterrànies que calga per a l'execució o el funcionament de les instal·lacions.
  
B) Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació. En esta zona es farà desaparéixer, temporalment, qualsevol obstacle i es realitzaran les obres necessàries per a l'estesa i la instal·lació de la canalització i els elements annexos, executant els treballs o les operacions necessàries per als dits fins.
  
2. Per al pas dels cables de connexió i els elements dispersius de protecció catòdica:
  
- Imposició de servitud permanent de pas en una franja de terreny d'un metre (1) d'ample, per on aniran enterrats els cables de connexió. Per als llits dispersius de la protecció catòdica, la franja de terreny on s'establix la imposició de servitud permanent de pas, tindrà com a amplària, la corresponent a la de la instal·lació més un metre a cada costat. Estes franges estaran subjectes a les següents limitacions:
  
- Prohibició d'efectuar treballs de llaurada o semblants a una profunditat superior a cinquanta (50) centímetres, de plantar arbres o arbusts i realitzar qualsevol tipus d'obra, construcció o edificació a una distància inferior a 1,5 metres, a cada costat del cable de connexió o del límit de la instal·lació enterrada dels llits dispersius, podent exercir el dret a talar o arrancar els arbres o arbusts que hi haguera a distància inferior a la indicada.
  
- Lliure accés del personal i els elements necessaris per a poder vigilar, mantindre, reparar o renovar les instal·lacions, amb pagament, si és procedent, dels danys que s'hi ocasionen.
  
- Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació i en la qual es farà desaparéixer qualsevol obstacle, i també realitzar les obres necessàries per a l'estesa i el muntatge de les instal·lacions i els elements annexos, executant les obres o operacions necessàries per als dits fins.
  
Setena
  
Est Servei Territorial podrà efectuar durant l'execució de les obres les inspeccions i comprovacions que considere oportunes en relació amb el compliment de les condicions establides en la present resolució i en les disposicions i la normativa vigent que hi siguen d'aplicació.
  
A este efecte, Enagás, SA haurà de comunicar amb la deguda antelació al dit servei territorial, les dates d'iniciació de les obres, i també les dates de realització dels assajos i les proves que s'efectuaran de conformitat amb les especificacions, normes i reglamentacions que s'hagen aplicat en el projecte de les instal·lacions.
  
Huitena
  
Enagás, SA donarà compte de la terminació de les instal·lacions al Servei Territorial d'Indústria i Energia de València per al reconeixement definitiu i l'alçament de l'acta de posada en servici de les instal·lacions; sense este requisit no podran entrar en funcionament.
  
A la sol·licitud de l'acta de posada en servici de les instal·lacions, el peticionari haurà d'adjuntar, per duplicat, les següent documentació:
  
a) Certificat final d'obra, firmat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'ha efectuat d'acord amb allò que s'ha previst en el projecte presentat per Enagás, SA i en les normes i especificacions que s'hi hagen aplicat, i també amb les variacions de detall que hagen sigut aprovades pel Servei Territorial d'Indústria i Energia, i amb la normativa tècnica de seguretat vigent que hi siga d'aplicació.
  
b) Certificat final de les entitats o empreses encarregades de la supervisió i control de la construcció de les instal·lacions en què s'explicite el resultat satisfactori dels assajos i proves realitzades, segons allò que s'ha previst en les normes i els codis aplicats, i que acrediten la qualitat de les instal·lacions.
  
c) Documentació i informació tècnica regularitzada sobre l'estat final de les instal·lacions a l'acabament de les obres.
  
Novena
  
Este servei territorial es reserva el dret de deixar sense efecte esta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que ho justifique.
  
De conformitat amb allò que s'ha disposat en el títol V de la Llei 34/1998, de 7 d'octubre, del Sector d'Hidrocarburs, la present autorització que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, en donarà lloc a l'ocupació. Els indicats béns i drets són els inclosos en les relacions que es van publicar en el Diari Oficial de la Generalitat Valenciana de 18 de juny de 1998, amb les rectificacions que siga procedent d'acord amb el resultat de la informació pública.
  
Contra esta resolució, que no esgota la via administrativa, podrà interposar-se un recurs ordinari davant del director general d'Indústria i Energia en el termini d'un mes comptat des del dia de la notificació, de conformitat amb allò que s'ha disposat en l'article 114 en relació amb el 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 4 de febrer de 1999. El director territorial: Alejandro Marín Arcas.
  
g) ALTRES ASSUMPTES
  
Conselleria d'Economia,
  
Hisenda i Administració Pública